പാമ്ബാടി താലൂക്ക് ആശുപത്രി തുക അനുവദിച്ചിട്ട് എട്ടു വര്ഷം പുതിയ കെട്ടിടത്തിന്റെ നിര്മാണം തുടങ്ങിയില്ല പാമ്ബാടി: താലൂക്കാശുപത്രിയുടെ കുട്ടികളുടെയും വനിതകളുടെയും വാര്ഡുകള് നിര്മിക്കാന് തുക അനുവദിച്ചിട്ട് എട്ടു വര്ഷമായിട്ടും നിര്മ്മാണം തുടങ്ങിയില്ല. നിലവിലുള്ള മൂന്നുനില കെട്ടിടത്തിന്റെ ഉദ്ഘാടന സമയത്ത് യു.ഡി.എഫ്. സര്ക്കാര് പ്രഖ്യാപിച്ച കെട്ടിടം പണിയാണു ചുവപ്പുനാടയില് കുടുങ്ങിക്കിടക്കുന്നത്. മണ്ണു മാറ്റുന്നതു പോലും തീര്ക്കാന് കഴിയാത്ത സ്ഥിതിയാണ്. ആദ്യം നിര്മാണം ഏറ്റെടുത്ത കരാരുകാരന് വേണ്ടന്നു വച്ചു. പിന്നീടു നിര്മാണ നടപടികള് തുടങ്ങിയെങ്കിലും ഒച്ചിഴയുന്ന വേഗത്തില് പോലും മുമ്ബോട്ടു പോകാന് കഴിഞ്ഞിട്ടില്ല. ആദ്യവര്ഷം ഒരു കോടിയും രണ്ടാം വര്ഷം 1.30 കോടിയും ഉള്പ്പെടെ 2.3 കോടി രൂപയാണ് ഉമ്മന് ചാണ്ടിയുടെ പ്രത്യേക താല്പര്യ പ്രകാരം അനുവദിച്ചത്. മണ്ണുമാറ്റല് തുടങ്ങിയപ്പോഴേയ്ക്കും കോവിഡ് മൂലമുള്ള ലോക്ഡൗണ് തുടങ്ങിയതിനാല് നിര്ത്തിവെച്ച മണ്ണെടുപ്പു നാളിതുവരെ പുനരാരംഭിച്ചില്ല. പുതുതായി രൂപീകരിച്ച ഹോസ്പിറ്റല് മാനേജ്മെന്റ് കമ്മിറ്റിക്കാകട്ടെ താല്പര്യവുമില്ലന്നാണു നാട്ടുകാരുടെ പരാതി. ആശുപത്രിയില് ഉമ്മന് ചാണ്ടിയുടെ ആസ്തി വികസന ഫണ്ട് ഉപയോഗിച്ചു നിര്മിച്ച ഓക്സിജന് പ്ലാന്റിന്റെ ഉദ്ഘാടനം ഇന്നു രണ്ടിന് ഇതിനടുത്തുവച്ചാണു നടത്തുന്നത്. മണ്ണെടുത്തുമാറ്റിയ ഒരുഭാഗത്തു മഴ പെയ്തതോടെ ചെളികുഴി രൂപപ്പെട്ടു കിടക്കുകയാണ്. രണ്ടുനില കെട്ടിടത്തിനുള്ള പ്ലാനാണു പൊതുമരാമത്തു വകുപ്പ് തയാറാക്കായിരിക്കുന്നത്. എന്നാല്, സ്ഥലത്തിന്റെ അപര്യാപതമൂലം അഞ്ചു നിലയ്ക്കുള്ള അടിസ്ഥാനമിടണമെന്ന ആവശ്യം ശക്തമായിട്ടുണ്ട്.